La constitució del Consell de Participació del Paratge de Romeu ja està en l'últim tràmit
31 de juliol 2020

![](/media/4boh2md4/23_c_img_7903.jpg)  
  

Esta vesprada ha tingut lloc una reunió entre l'alcalde de Sagunt, Darío Moreno, i les associacions veïnals de Tres Barrancs i de Bonilles-Romeu. Esta trobada, la qual estava en l'agenda d'alcaldia des de feia un temps, s'ha realitzat per tractar la posada en marxa del Consell de Participació del Paratge de Romeu entre altres assumptes.

  

L'alcalde els ha explicat que recollir tota la informació necessària per part de totes les associacions ha portat un temps, **«hi ha hagut un xicotet retard fins que hem tingut tota la informació i ara que ja la tenim tota, únicament falta que els grups polítics portem a ple una proposta de tres representants polítics per part de l'ajuntament, que serà l’últim tràmit»**.

  

L'altre assupte que ha estat damunt de la taula ha sigut l'explosió ocorreguda en la pedrera fa una setmana. Cal recordar que divendres passat, 24 de juliol, una explosió programada en la pedrera del Salt del Llop va causar ferides lleus en un peu a un veí i va danyar diversos habitatges del camí de Bonilles. Al voltant de les 10.30 hores es va produir una detonació en la pedrera que dona servici a la planta de Lafarge de Sagunt, la qual va ocasionar una pluja de material que va causar els danys. L'alcalde de Sagunt, Darío Moreno, i la presidenta del Consell Agrari, Gloria Parra, van acudir al lloc dels fets per conéixer la gravetat de la situació i interessar-se pels veïns afectats.

  

  

![](/media/ewodjd4u/23_c_img_7902.jpg)  

En este sentit, Moreno ha explicat als veïns les gestions que s'han dut a terme per part d'alcaldia i per part del Consell Agrari, **«parlant no sols amb la Guàrdia Civil i posant a disposició la Guardia Rural sinó també informant de tot a l'Agència Valenciana d'Emergències, a la Delegació del Govern, parlant també amb la Direcció General d'Indústria i amb la pròpia empresa i, en definitiva, amb tots els agents que poden fer alguna cosa per evitar que esta situació, que considerem inacceptable, torne a ocórrer»**, ha expressat l'alcalde.

  

Finalment, els veïns de Tres Barrancs i de Bonilles-Romeu també han demanat accelerar els tràmits per a la constitució del Consell de Participació del Paratge de Romeu, així com també la instal·lació d'un sismògraf i un detector de partícules en l'aire per avaluar quina és la situació i quina repercussió té la pedrera directament sobre els habitatges. L'última de les peticions ha sigut que paren les voladures en la mesura que siga possible. **«A partir d'ací, l'ajuntament està disposat, per descomptat, a continuar treballant pels veïns i veïnes d'esta zona, per millorar la seua vida en tots els aspectes»**, ha finalitzat Moreno.​

*   [](http://www.facebook.com/sharer.php?u=https://aytosagunto.es/va/actualitat/la-constitucio-del-consell-de-participacio-del-paratge-de-romeu-ja-esta-en-l-ultim-tramit/ "Facebook")
*   [](http://twitter.com/share?url=https://aytosagunto.es/va/actualitat/la-constitucio-del-consell-de-participacio-del-paratge-de-romeu-ja-esta-en-l-ultim-tramit/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-constitucio-del-consell-de-participacio-del-paratge-de-romeu-ja-esta-en-l-ultim-tramit/ "Linked In")
*   [](mailto:?body=https://aytosagunto.es/va/actualitat/la-constitucio-del-consell-de-participacio-del-paratge-de-romeu-ja-esta-en-l-ultim-tramit/)